Id-Deċiżjoni tal-Kunsill
tat-18 ta' Ġunju 2001
dwar il-konklużjoni tal-Ftehim bejn il-Komunità Ewropea u r-Repubblika tal-Bulgarija dwar il-parteċipazzjoni tar-Repubblika tal-Bulgarija fl-Aġenzija Ewropea għall-Ambjent u n-network Ewropew dwar l-informazzjoni u l-osservazzjoni ta' l-ambjent.
(2001/589/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi il-Komunitajiet Ewropej, u b'mod partikolari l-Artikolu 175(1), flimkien ma' l-ewwel sentenza ta' l-ewwel subparagrafu ta' l-Artikolu 300(2) u l-ewwel subparagrafu ta' l-Artikolu 300(3) tiegħu,
Wara li kkunsidra l-proposta mill-Kummissjoni [1],
Wara li kkunsidraw l-opinjoni tal-Parlament Ewropew [2],
Billi:
(1) L-Aġenzija Ewropea għall-Ambjent u n-network Ewropew dwar l-informazzjoni u l-osservazzjoni ta' l-ambjent ġew stabbiliti permezz tar-Regolament (KEE) Nru 1210/90 [3].
(2) Il-Kunsill Ewropew tal-Lussemburgu (Diċembru 1997) għamel il-parteċipazzjoni fil-programmi u l-aġenziji tal-Komunità mezz ta' kif tiġi mtejba l-istrateġija ta' qabel id-dħul għall-pajjiżi taċ-ċentru u l-lvant ta' l-Ewropa. Fil-każ ta' l-aġenziji, il-konklużjonijiet tal-Kunsill Ewropew jipprovdu li "l-aġenziji tal-Komunità li jistgħu jipparteċipaw fihom il-pajjiżi applikanti għandhom jiġu determinati każ każ".
(3) Il-Kunsill Ewropew ta' Ħelsinki (Diċembru 1999) afferma mill-ġdid in-natura inklussiva tal-proċess tad-dħul, li issa jinkludi 13-il pajjiż kandidat fi struttura waħda bil-pajjiżi kandidati jipparteċipaw fil-proċess tad-dħul fuq bażi ugwali.
(4) Il-Kunsill, fl-14 ta' Frar 2000, awtorizza l-Kummissjoni biex tiftaħ in-negozjati mal-pajjiżi applikanti għad-dħul fuq il-parteċipazzjoni tagħhom fl-Aġenzija Ewropea dwar l-Ambjent. Il-Kummissjoni iffirmat l-Att Finali tan-negozjati fid- 9 ta' Ottubru 2000.
(5) Il-Ftehim kif imsemmi f'din id-Deċiżjoni għandu jiġi approvat,
IDDEĊIEDA DAN LI ĠEJ:
Artikolu 1
Il-Ftehim bejn il-Komunità Ewropea u r-Repubblika tal-Bulgarija dwar il-parteċipazzjoni tar-Repubblika tal-Bulgarija fl-Aġenzija Ewropea għall-Ambjent u fin-network Ewropew dwar l-informazzjoni u l-osservazzjoni ta' l-ambjent qed jiġi approvat f'isem il-Komunità.It-test ta' dan il-Ftehim jinsab stabbilit bħala l-Anness ta' din id-Deċiżjoni.
Artikolu 2
Il-President tal-Kunsill hu awtorizzat jinnomina l-persuna(i) awtorizzata(i) biex jiddeposita(aw) n-notifikazzjoni msemmija fl-Artikolu 18 ta' dan il-Ftehim.
Artikolu 3
Din id-Deċiżjoni għandha tiġi ppubblikata fil-Ġurnal Uffiċjali tal-Komunitajiet Ewropej.
Magħmula fil-Lussemburgu, 18 ta' Ġunju 2001.